Mandag morgen klokken 08.57 blev Nordjyllands Beredskab kaldt ud til en brand i en eltavle på Torvegade i Nørresundby. Den første melding lød på bygningsbrand, og at eltavlen befandt sig i en etageejendom, men da beredskabet kom frem, kunne man konstatere, at eltavlen stod udenfor. Det fortæller indsatsleder Jakob Schmidt. Branden opstod på grund af en kortslutning i eltavlen. - Så brænder gummiet rundt om ledningerne lystigt, og det giver tyk røg og flammer, fortæller Jakob Schmidt, der understreger, at selv om røgen kan få det til at se voldsomt ud, så var det ganske udramatisk. Men for nogle af beboerne og butiksindehaverne i området har branden betydet, at strømmen nu er afbrudt. - Der er kaldt teknikere over, så der kommer strøm igen senere på dagen, siger indsatslederen. Ifølge Netselskabet N1, hvor man kan følge driftsforstyrrelsen, forventes strømafbrydelsen afsluttet midt på eftermiddagen. - Der er har været brand i et kabelskab, derfor skal dette skiftes og kunderne der sidder på kabelskabet, samt omkring liggende kunder vil være uden strøm mens dette bliver ordnet. Vi beklager de gener dette medfører, står der på Netselskabet N1s hjemmesiden.
En brand i en eltavle på Torvegade i Nørresundby er grunden til, at flere butikker og husstande må undvære strømmen mandag.